Հավելված

ՀՀ Լոռու մարզի Լոռի Բերդ համայնքի ավագանու

2024թ հուլիսի 15-ի թիվ -Ա որոշման

**ՀԱՅԱՍՏԱՆԻ ՀԱՆՐՊԵՏՈՒԹՅԱՆ ԼՈՌՈՒ ՄԱՐԶԻ ԼՈՌԻ ԲԵՐԴ ՀԱՄԱՅՆՔԻ ԱՎԱԳԱՆՈՒ ՄՇՏԱԿԱՆ ՀԱՆՁՆԱԺՈՂՈՎՆԵՐԻ ԱՇԽԱՏԱԿԱՐԳ**

1. Սույն աշխատակարգով (այսուհետ՝ կարգ) սահմանվում են Հայաստանի Հանրապետության Լոռու մարզի Լոռի Բերդ համայնքի ավագանու մշտական հանձնաժողովների (այսուհետ՝ Հանձնաժողով) աշխատակարգը:

2. Հանձնաժողովներից յուրաքանչյուրի անդամների թվաքանակը հավասար է 5-ի:

3. Հանձնաժողովների անդամների կազմը հաստատվում է Ավագանու որոշմամբ:

4. Հանձնաժողովների կազմից ընտրվում է հանձնաժողովի նախագահ:

5. Հանձնաժողովի նախագահի լիազորությունները դադարում են, եթե՝

1) Օրենքով սահմանված կարգով դադարել են նրա՝ որպես Ավագանու անդամի լիազորությունները.

2) նա տվել է հրաժարական:

Հանձնաժողովի նախագահը հրաժարականի մասին դիմումը ներկայացնում Է Ավագանուն կամ համայնքի ղեկավարին, որն էլ այն հրապարակում է Ավագանու առաջիկա նիստում:

Հանձնաժողովի նախագահի թափուր տեղերը համալրվում են սույն կարգի 4-րդ կետով սահմանված կարգով:

6. Ավագանու անդամների` որևէ Հանձնաժողովին անդամակցելու հարցը լուծում է Ավագանին, որն էլ կարող է փոխել Հանձնաժողովներում ընդգրկված իր անդամներին` սույն կարգի 3-րդ կետում սահմանված կարգով:

7. Հանձնաժողովն ունի իր աշխատակարգը և իր անվամբ՝ սահմանված նմուշի ձևաթուղթ, որը հաստատվում է Հանձնաժողովի որոշմամբ:

8. Հանձնաժողովի նիստն իրավազոր է, եթե նիստին ներկա են Հանձնաժողովի անդամների ընդհանուր թվի առնվազն կեցից ավելին և այն վարում է Հանձնաժողովի նախագահը, իսկ նրա բացակայության դեպքում` նիստին ներկա տարիքով ավագ անդամը:

9. Ավագանու նիստի ընթացքում արգելվում է Հանձնաժողովի նիստի գումարումը:

10. Հանձնաժողովի նիստերը տեղի են ունենում Ավագանու նստավայրում: Այլ վայրում Հանձնաժողովի նիստ կարող է անցկացվել միայն Հանձնաժողովի որոշմամբ, որի մասին Հանձնաժողովի նախագահը նախապես տեղեկացնում է համայնքի ղեկավարին:

11. Հանձնաժողովի նիստերը դռնբաց են: Հանձնաժողովի նիստին կարող են մասնակցել նաև համայնքի ղեկավարը կամ պաշտոնակատարը, վարչական ղեկավարը (բնակավայրին վերաբերվող հացերի քննարկման ժամանակ)` խորհրդակցական ձայնի իրավունքով: Այն դեպքում, երբ նախաձեռնության հեղինակը համայնքի ղեկավարն է կամ համայնքում հաշվառված, տասնվեց տարին լրացած անձինք, ապա Հանձնաժողովների նիստերին կարող է ներկա գտնվել նաև նրանց ներկայացուցիչը: Հանձնաժողովի նիստին կարող է մասնակցել նաև նախաձեռնության հեղինակ Ավագանու անդամը (անդամները):

12. Գլխադասային Հանձնաժողովի կամ Հանձնաժողովների նիստերին կարող են մասնակցել նաև Ավագանու անդամները` խորհրդակցական ձայնի իրավունքով և ներկայացնել առաջարկություններ քննարկվող հարցի վերաբերյալ:

13. Հանձնաժողովի հերթական   նիստը սկսվում է օրակարգի հաստատումով, որի նախագիծը կազմում և նիստից առնվազն երկու օր առաջ Հանձնաժողովի անդամներին է տրամադրում Հանձնաժողովի նախագահը: Մինչև օրակարգի հաստատումը այլ հարցեր չեն քննարկվում:

14. Օրակարգի հաստատումից հետո Հանձնաժողովի հերթական  նիստում հարցերը քննարկվում են հետևյալ հաջորդականությամբ՝

1) Հանձնաժողովի հերթական  նիստը վարողը ըստ օրակարգի ներկայացնում է քննարկվող հարցը և դրա վերաբերյալ հիմնական ու հարակից զեկուցողներին.

2) հիմնական զեկուցողի ելույթը.

3) հարցեր հիմնական զեկուցողին.

4) հարակից զեկուցողի ելույթը.

5) հարցեր հարակից զեկուցողին.

6) մտքերի փոխանակություն.

7) նիստը վարողի եզրափակիչ ելույթը.

8) քվեարկություն:

15. Հանձնաժողովի նիստում յուրաքանչյուր հարցի վերաբերյալ քվեարկությունը կատարվում է առանձին` այդ հարցի քննարկման ավարտից անմիջապես հետո:

16. Քվեարկության է դրվում քննարկված հարցի վերաբերյալ Ավագանուն դրական եզրակացություն ներկայացնելու մասին առաջարկությունը: Եթե քվեարկության արդյունքում առաջարկությունը չի ընդունվում, ապա համարվում է, որ հարցի վերաբերյալ Հանձնաժողովը դրական եզրակացություն չի ներկայացրել:

17. Հանձնաժողովի որոշումներն (եզրակացությունները) ընդունվում են, եթե որոշմանը կողմ են քվեարկել Հանձնաժողովի նիստին ներկա Հանձնաժողովի անդամների մեծամասնությունը, բայց ոչ պակաս քան Հանձնաժողովի անդամների ընդհանուր թվի  մեկ քառորդը: Ձայների հավասարության դեպքում նիստը վարողի ձայնը վճռորոշ է:

18. Նիստի արձանագրությունը, որը ներառում է նաև Հանձնաժողովի նիստում քննարկված բոլոր հարցերի քվեարկությունների արդյունքներն ու Հանձնաժողովի եզրակացությունը՝ ստորագրում է Հանձնաժողովի նախագահը, ցանկության դեպքում նաև Հանձնաժողովի նիստին ներկա անդամները և ներկա գտնվող մյուս մասնակիցները:

19. Հանձնաժողովները կարող են անցկացնել համատեղ նիստեր, որտեղ որոշումները յուրաքանչյուր Հանձնաժողովի կողմից ընդունվում են առանձին-առանձին:

20. Հանձնաժողովի անդամը նիստին ներկայանալու անհնարինության դեպքում այդ մասին նախապես տեղյակ է պահում Հանձնաժողովի նախագահին:

21. Հանձնաժողովի արտահերթ նիստ գումարվում է անհետաձգելի քննարկում և որոշման ընդունում պահանջող հարցերի առկայության դեպքում  նրա նախագահի կամ անդամների առնվազն մեկ երրորդի նախաձեռնությամբ՝ նախաձեռնողի սահմանած ժամկետում և օրակարգով, ինչպես նստաշրջանների ընթացքում, այնպես էլ՝ նստաշրջաններից դուրս: Արտահերթ նիստի հրավիրման և անցկացման կարգը սահմանվում է Հանձնաժողովի աշխատակարգով, իսկ հարցերը քննարկվում են սույն կարգի 15-19 կետերով նախատեսված ընթացակարգով, սակայն նախաձեռնողի սահմանած օրակարգով:

22. Հանձնաժողովն իր նիստին կարող է հրավիրել քննարկվող հարցին առնչվող համայնքապետարանի աշխատակազմի մասնագետներին:

23. Համայնքի ղեկավարը, աշխատակազմի քարտուղարը, համայնքի ենթակայության կազմակերպությունները Հանձնաժողովի անդամների ընդհանուր թվի առնվազն մեկ երրորդի պահանջով Հանձնաժողովին են տրամադրում անհրաժեշտ փաստաթղթեր ու տեղեկանքներ, բացառությամբ` Օրենսդրությամբ նախատեսված գաղտնիք համարվող տեղեկությունների:

24. Հանձնաժողովի կազմակերպչական, փաստաթղթային, տեղեկատվական, վերլուծական և մասնագիտական գործունեությունն ապահովում է Հանձնաժողովի նախագահը` համայնքապետարանի աշխատակազմի աջակցությամբ: Աշխատակազմը Հանձնաժողովներին ապահովում է անհրաժեշտ աշխատանքային պայմաններով:

25. Հանձնաժողովի նախագահը՝

1) վարում է Հանձնաժողովի նիստերը.

2) գումարում է Հանձնաժողովի արտահերթ նիստ.

3) Հանձնաժողովի հաստատմանն է ներկայացնում Հանձնաժողովի հերթական  նիստի օրակարգի նախագիծը.

4) ստորագրում է Հանձնաժողովի որոշումները (եզրակացությունները) և գրությունները.

5) ներկայացնում է Հանձնաժողովն այլ անձանց հետ հարաբերություններում.

6) Հանձնաժողովի քննարկմանն է ներկայացնում ստացված դիմում-բողոքները և Հանձնաժողովի ընդունած որոշման (եզրակացության) համաձայն` ընթացք տալիս դրանց.

7) համակարգում է Հանձնաժողովի աշխատանքները մյուս Հանձնաժողովների և համայնքապետարանի աշխատակազմի հետ.

8) համակարգում է աշխատանքային խմբի աշխատանքը.

9) իրականացնում է Հանձնաժողովի և սույն կարգով նախատեսված այլ լիազորություններ:

26. Հանձնաժողովի նախագահի բացակայության կամ նրա պաշտոնը թափուր լինելու դեպքում նրան փոխարինում է Հանձնաժողովի տարիքով ավագ անդամը: